© Анелия Николова

Започвам проверка на ударите по българския туристически бизнес по Черноморието, тъй като нямам доверие на досега изнесената информация от вицепремиера Валери Симеонов. Това написа днес във "Фейсбук" лидерът на "Атака" и един от тримата съпредседатели на коалицията "Обединени патриоти".

В последните седмици загърбените по време на изборите конфликти между двамата ескалираха. Повод станаха промени в Закона за приватизацията, внесени от депутата от "Атака", които според Симеонов са в полза на братята Кирил и Георги Домусчиеви.

Сидеров не остана длъжен и обвини лидерът на НФСБ, че работи за интересите на ДПС.

"Смятам, че новият закон не е съобразен с актуалната обстановка по курортите и имам опасението, че новите мерки ще доведат до финансови щети за бюджета на Република България", казва още Сидеров в профила си.

Той уточнява, че ще проверя "дали действията на създадения набързо, по болшевишки, извънреден щаб, са законни". "От информацията, която получих по Черноморието съм склонен да мисля, че действията на щаба тормозят българския туристически бизнес избирателно. Искам да знам по какъв начин се взимат решения кой да бъде проверяван по курортите", завършва обръщението си Волен Сидеров.

От миналата година Валери Симеонов прави проверки по курортите за спазване на нормите за шум от заведенията нощем. Тези му действия доведоха до конфликт и с министъра на туризма Николина Ангелкова.